b'\n_START_ARTICLE_\nYamagata Aritomo\n_START_SECTION_\nVarhaiset vaiheet\n_START_PARAGRAPH_\nYamagata syntyi Yamaguchin prefektuurissa pieness\xc3\xa4 Hagin linnoituskaupungissa. Yamagatan perhe kuului alempaan samurais\xc3\xa4\xc3\xa4tyyn. Poliittisen her\xc3\xa4\xc3\xa4misen Yamagata koki Yoshida Sh\xc5\x8dinin yll\xc3\xa4pit\xc3\xa4m\xc3\xa4ss\xc3\xa4 Sh\xc5\x8dkasonjuku -koulussa, jossa my\xc3\xb6s Yamagatan tuleva poliittinen vastustaja It\xc5\x8d Hirobumi hieman my\xc3\xb6hemmin opiskeli.\n_START_SECTION_\nNuoruusuusvuosien kapinallisuus\n_START_PARAGRAPH_\nYamagatan uudistusmielisyys l\xc3\xb6ysi vastakaikua sonn\xc5\x8d j\xc5\x8di -liikkeest\xc3\xa4, joka halusi est\xc3\xa4\xc3\xa4 l\xc3\xa4nsimaisten vaikutteiden lis\xc3\xa4\xc3\xa4ntymisen Japanissa. Sh\xc5\x8dgunaatin kykenem\xc3\xa4tt\xc3\xb6myys uudistaa Japania nuorten samuraiden haluamin tavoin sai Ch\xc5\x8dsh\xc5\xabn ja Satsuman provinssien samurait asettumaan sh\xc5\x8dgunaatin valtaa vastaan. Yamagatan johti kapinassa Kiheitai-osastoa, jonka sotilaat olivat maanviljelij\xc3\xb6it\xc3\xa4 sek\xc3\xa4 samuraita. Sh\xc5\x8dgunaattia vastaan kapinoineista joukoista juuri Kihetai-osastosta tuli kuuluisin. My\xc3\xb6hemmin Ch\xc5\x8dsh\xc5\xabn provinssissa palvellessaan Yamagata joutui todistamaan kuinka brittil\xc3\xa4isten joukkojen tykkituli moukaroi Shimonosekin kaupunkia. Brittien tehokkuus sai Yamagatan vakuuttuneeksi, ett\xc3\xa4 Japania oli v\xc3\xa4ltt\xc3\xa4m\xc3\xa4tt\xc3\xa4 pikaisesti modernisoitava l\xc3\xa4nsimaisten valtioiden tarjoamien esimerkkien mukaan.\n_START_SECTION_\nArmeijan uudistus\n_START_PARAGRAPH_\nYamagatan monista uudistuksista suurin ja kauaskantoisin yksitt\xc3\xa4inen uudistus oli Japanin armeijan modernisoiminen. Eurooppalaisista valtiosta mallia hakiessaan Yamagata ihastui preussilaisten sotilaskoulutukseen. Yamagatan palattua 1870 tutustumis- ja oppimatkoiltaan takaisin Japaniin Preussin mallin mukainen sotilaskoulutus otettiin esikuvaksi asevoimien modernisaatiossa. Yamagatan tekem\xc3\xa4t uudistukset armeijassa tarkoittivat siirtymist\xc3\xa4 v\xc3\xa4rv\xc3\xa4ttyyn varusmiesarmeijaan. Vanha samuraihin luottanut armeija muuttui my\xc3\xb6s aseistukseltaan ja tuliaseet nousivat miekkoja t\xc3\xa4rkeimmiksi. Armeijan rungon ja aseistuksen lis\xc3\xa4ksi Yamagata keskittyi uusien taktiikoiden opettamiseen. _NEWLINE_Yamagata murskasi aikakaudelle modernein asein ja taktiikoin 1877 Satsumassa Saig\xc5\x8d Takamorin johtaman 40\xc2\xa0000 samurain kapinan. Satsuman samuraiden selke\xc3\xa4 kukistuminen osoitti viimeist\xc3\xa4\xc3\xa4n tuolloin, ett\xc3\xa4 samuraiden aikakausi Japanin armeijan selk\xc3\xa4rankana oli tullut tiens\xc3\xa4 p\xc3\xa4\xc3\xa4h\xc3\xa4n.\n_START_SECTION_\nPoliittinen ura\n_START_PARAGRAPH_\nYamagata oli toiminut korkea-arvoisena upseerina sotaministeri\xc3\xb6n neuvonantajana jo 1870-luvun alussa armeijauudistuksen yhteydess\xc3\xa4, mutta Satsuman kapinan aikaan 1877 Yamagata nimitettiin sotaministeriksi. Japanin ensimm\xc3\xa4isess\xc3\xa4 hallituksessa 1883 Yamagata sai sis\xc3\xa4ministerin salkun. Yamagatasta tuli 1889 uuden Meiji-peruslain k\xc3\xa4ytt\xc3\xb6\xc3\xb6nottamisen j\xc3\xa4lkeen ensimm\xc3\xa4inen p\xc3\xa4\xc3\xa4ministeri. Hallintoneuvoston johtajana Yamagata toimi 1893\xe2\x80\x931894. Yamagatan sotilasuran kohokohta tapahtui, kun h\xc3\xa4net ylennettiin marsalkaksi 1898. _NEWLINE_Yamagatan ja It\xc5\x8dn poliittinen yhteisty\xc3\xb6 katkesi riitaan puolueiden merkityksest\xc3\xa4. Yamagatan k\xc3\xa4sityksen mukaan puolueet olivat vain muutamien agendojen dominoimia j\xc3\xa4rjest\xc3\xb6j\xc3\xa4. Kahden valovoimaisimman johtajan riitely, teki Japanin 1900-luvun ensimm\xc3\xa4isest\xc3\xa4 vuosikymmenest\xc3\xa4 Yamagatan ja It\xc5\x8dn suojattien vallassa vuorottelemista._NEWLINE_Ven\xc3\xa4j\xc3\xa4n\xe2\x80\x93Japanin sodan aikana Yamagata toimi p\xc3\xa4\xc3\xa4majan komentajana, ja h\xc3\xa4nen toimistaan sodassa keisari antoi Yamagatalle prinssin arvon, korkeimman kunnianosoituksen mit\xc3\xa4 japanilainen saattoi saada._NEWLINE_Japanissa keisarin vaihdoksen yhteyteen kytkeytynyt Taish\xc5\x8d-demokratia muokkasi poliittista kentt\xc3\xa4\xc3\xa4 puolueille suotuisaksi. Riisikapinoiden j\xc3\xa4lkeen 1918 Hara Kein tultua p\xc3\xa4\xc3\xa4ministeriksi Japanissa toimi ensimm\xc3\xa4isen kerran monipuoluej\xc3\xa4rjestelm\xc3\xa4. Puolueiden syntymisen ja kukoistamisen aikana Yamagata j\xc3\xa4i poliittisesti varjoon. Viimeisin\xc3\xa4 vuosinaan Yamagata toimi \xc3\xa4\xc3\xa4nekk\xc3\xa4\xc3\xa4n\xc3\xa4, mutta vaikutusvaltaisena poliittisena toimijana.'